钦定古今图书集成/理学汇编/学行典/第061卷 > 梁刘勰新论 > 《清神》
## 钦定古今图书集成/理学汇编/学行典/第061卷 > 梁刘勰新论 > 《清神》

形者生之器也，心者形之主也，神者心之宝也。故神
静而心和，心和而形全。神躁则心荡，心荡则形伤。将
全其形，先在理神。故恬和养神，则自安于内，清虚栖
心，则不诱于外，神恬心清，则形无累矣。虚室生白，吉
祥至矣。人不照于铄金，而照于莹镜者，以莹能明也。
不鉴于流波，而鉴于静水者，以静能清也。镜水以明
清之性，故能形物之形。由此观之，神照则垢灭，形静
则神清。垢灭则内欲永尽，神清则外累不入。今清歌
奏而心乐，悲声发而心哀，神居体而遇感推移。以此
而言，则情之变动，自外至也。夫一哀一乐，犹搴正性，
况万物之众，而能拔濯以生心神哉！故万人弯弧以
向一鹄，鹄能无中乎？万物昡曜以惑一生，生能无伤
乎？七窍者，精神之户牖也；志气者，五脏之使候也。七
窍徇于好恶，则精神驰骛而不守；志气縻于趣舍，则
五脏滔荡而不安。嗜欲连绵于外，心腑壅塞于内，蔓
衍于荒淫之波，留连于是非之境，而不败德伤生者，
盖亦寡矣。是以圣人清目而不视，静耳而不听，闭口
而不言，弃心而不虑，“贵身而忘贱，故尊势不能动；乐
道而忘贫，故厚利不能倾。容身而处，适情而游，一气
浩然，纯白于衷”，故“形不养而性自全，心不劳而道自
至”也。